In-numru ta' karozzi fit-toroq tagħna hu wieħed kbir, anzi hu kbir ħafna. It-toroq ma jesgħux daqstant karozzi tant li f'xi ħinijiet dawn ikunu ġġammjati bħalma rajna dal-għodu, issa li reġgħu bdew l-iskejjel. Skond iċ-ċifri uffiċjali, sa l-aħħar ta' Ġunju fit-toroq tagħna kellna 340,981 karozza, inkluż dawk ta' użu kummerċjali. Jiġifieri 802 karozza għal kull 1000 ruħ li hawn f'Malta u Għawdex. Hemm ħtieġa li jonqsu l-karozzi fit-toroq. Dan jista' jseħħ biss kemm-il darba t-trasport pubbliku jagħmel il-qabża tant meħtieġa fil-kwalità, biex ikun użat iktar u b'hekk joffri alternattiva kredibbli u prattika għall-użu tal-karozzi privati. Sadanittant bosta jibqgħu jagħmlu użu minn karozzi privati, b'numru li qiegħed dejjem jiżdied u li qed ikompli jħassar il-kwalità tal-arja ta' pajjiżna. Il-posizzjoni dejjem qed tmur għall-agħar meta uħud minn dawk li jimmanifatturaw il-karozzi, minn fuq, jabbużaw mill-posizzjoni tagħhom. Fi tmiem il-ġimgħa li għaddiet tħabbar li l-Iżviżżera waqqfet temporanjament il-bejgħ tal-mudelli tal-karozzi li jaħdmu bid-diesel li tipproduċi l-Volkswagen u li sal-lum hu magħruf li huma effettwati mill-iskandlu tal-emmissjonijiet moħbija. L-iskandlu tal-Volkswagen. Il-karozzi effettwati, mudelli li jaħdmu bid- li ġew immanifatturati bejn l-2009 u l-2015 huma VW Jetta, Beetle u Golf, il-mudell Passat tal-2014-15, u l-mudell Audi A3 ta' bejn l-2009 u l-2015. Minn dawn jidher li hemm ħdax-il miljun karozza imxerrda mat-toroq tad-dinja. F'Malta sadanittant l-informazzjoni għadha qed tinġabar. Għax nhar is-Sibt tħabbar li Transport Malta fl-aħħar bdiet tiċċaqlaq u talbet l-informazzjoni lill-aġenti lokali biex tkun tista' tagħmel il-verifiki meħtieġa. X'qed tistenna Trasport Malta biex bħall-Isvizzera temporanjament twaqqaf il-bejgħ ta' dawn il-karozzi billi żżommilhom il-ħruġ tal-liċenzja? X'qed tistenna Transport Malta biex tissospendi temporanjament il-liċenzji ta' dawn il-karozzi diġa fit-toroq tagħna u mgħammra b'dan l-apparat li jaħbi t-tniġġiż rejali li jikkawżaw? It-tniġġiz li qed jikkawzaw dawn il-karozzi huwa wieħed sostanzjali. Skond dak li diġa ntqal fil-media dan it-tniġġiż ivarja bejn 20 darba u 35 darba dak li hu permess. L-istorja ħarġet fil-media l-ġimgħa l-oħra, imma r-riżultati tat-testijiet li saru ilha magħrufa 18-il xahar. Imma f'dawn it-18-il xahar ma sar xejn la mill-kumpanija Volksvagen u l-anqas mill-Gvern Ġermaniż, bit-tama li l-istorja tintesa. Minflok, matul dawn it-18-il xahar inbiegħu iktar karozzi. B'hekk żdiedu iktar il-karozzi fit-toroq li jniġġsu ħafna iktar milli hu permess. Hemm bżonn li Transport Malta tfittex tieħu passi billi tneħħi mit-toroq tagħna dawn il-karozzi li qed iniġgsu ħafna iktar milli hu permissibli. Irid jieqaf ukoll immedjatament il-bejgħ ta' dawn il-karozzi sakemm isirulhom l-aġġustamenti neċessarji biex it-tniġġis li jikkawzaw jinġieb f'livell aċċettabbli. Huma f'dawn il-mumenti li jkollna l-provi dwar kemm l-awtoritajiet f'Malta jaħdmu fl-interess tagħna lkoll. kummentarju imxandar fuq RTK – It-Tnejn 28 ta' Settembru 2015